Artikel 9, stk. 3, i direktiv 79/409 om beskyttelse af vilde fugle, med de ændringer for 2004, 2005 og 2006, som er indført ved forordning nr. 807/2003, og for 2007 ved direktiv 2006/105, kan ikke indebære — og kan i øvrigt ikke lovligt have til formål — at Kommissionens mulighed for at anlægge traktatbrudssag gøres betinget af, at den pågældende medlemsstat fremlægger den i bestemmelsen foreskrevne årsrapport. Derimod er Kommissionen ifølge artikel 9, stk. 4, forpligtet til til stadighed at påse, at følgerne af medlemsstaternes gennemførelse af de undtagelser, som er lovlige i henhold til direktivets artikel 9, stk. 1, ikke er i strid med direktivet, på grundlag af de oplysninger, som Kommissionen råder over, herunder »navnlig« de årsrapporter, som er omhandlet i artikel 9, stk. 3.

Ifølge artikel 9, stk. 1, i direktiv 79/409 om beskyttelse af vilde fugle, med de ændringer for 2004, 2005 og 2006, som er indført ved forordning nr. 807/2003, og for 2007 ved direktiv 2006/105, er det en betingelse for, at medlemsstaterne kan anvende undtagelsesordningen, at der ikke findes nogen anden tilfredsstillende løsning. Denne betingelse er ikke opfyldt, når den foranstaltning om åbning af jagtsæsonen, som fraviger direktivet, uden at dette er nødvendigt, falder sammen med de perioder, hvor der ifølge direktivet skal sikres en særlig beskyttelse. Navnlig er nødvendighedskravet ikke opfyldt, såfremt den foranstaltning, der tillader jagt som en undtagelse fra direktivet, kun har til formål at forlænge jagtsæsonerne for visse fuglearter på områder, hvor disse arter i forvejen holder til inden for de jagtsæsoner, der er fastsat i overensstemmelse med direktivets artikel 7. Nødvendighedskravet er heller ikke opfyldt, når de pågældende fuglearter faktisk findes om efteråret på de områder, hvor der kan udøves forårsjagt, selv om der er væsentligt færre mængder af dem end om foråret, når disse mængder dog ikke er ubetydelige.

Den blotte konstatering af, at disse arter rent faktisk findes om efteråret på de områder, hvor der kan drives jagt om foråret, er ikke tilstrækkelig til at antage, at der findes en »anden tilfredsstillende løsning« i den forstand, hvori dette udtryk er anvendt i direktivets artikel 9, stk. 1. Fællesskabslovgiver har nemlig ikke med anvendelsen af udtrykket »anden tilfredsstillende løsning« villet udelukke muligheden for at anvende undtagelsen i henhold til direktivets artikel 9, stk. 1, litra c), når der findes en vis mulighed for at udøve jagt inden for de perioder, hvor det er tilladt at åbne jagtsæsonen ifølge direktivets artikel 7, men har kun villet give mulighed for at fravige denne bestemmelse, såfremt dette er nødvendigt, nemlig når de muligheder for at drive jagt, som findes inden for disse perioder, i det foreliggende tilfælde om efteråret, er så begrænsede, at det bryder ligevægten mellem beskyttelsen af fuglearterne og visse fritidsaktiviteter, som tilstræbes med direktivet.

Det fremgår dog af bestemmelserne i direktivets artikel 9, hvorefter der skal foretages en streng kontrol med anvendelsen af denne undtagelse, hvorefter indfangningen skal være selektiv og det almindelige proportionalitetsprincip skal overholdes, at den undtagelse, som en medlemsstat ønsker at anvende, skal være afpasset efter de behov, som begrunder den. Konstateringen af, at der ikke findes nogen anden tilfredsstillende løsning, såsom den i sagen angivne utilstrækkelige mulighed for at drive jagt om efteråret, indebærer derfor ikke, at der skal gives ubegrænset mulighed for at tillade udøvelse af jagt om foråret, men at muligheden herfor skal begrænses til, hvad der er strengt nødvendigt og under den forudsætning, at de øvrige formål, som tilstræbes med direktivet, ikke bringes i fare, bl.a. en garanti for, at bestanden af de pågældende arter opretholdes på et tilfredsstillende niveau. Er denne betingelse ikke opfyldt, kan fangst af fugle under alle omstændigheder ikke betragtes som en fornuftig og dermed en forsvarlig udnyttelse i den forstand, hvori dette udtryk er anvendt i direktivets betragtning 11.

(jf. præmis 49-51 og 54-59)